


Na temelju članka 15. Zakona o javnoj nabavi („Narodne novine“ broj 120/2016, 114/2022 i 48/2026, dalje u tekstu: ZJN 2016) te članka 40. Statuta HRVATSKOG CRVENOG KRIŽA GRADSKOG DRUŠTVA CRVENOG KRIŽA DUGO SELO (dalje u tekstu: GDCK Dugo Selo), Odbor GDCK Dugo Selo na sjednici održanoj 31. kolovoza 2026. godine donosi


PRAVILNIK O JEDNOSTAVNOJ NABAVI


UVODNE ODREDBE

Članak 1.
(1) Ovim Pravilnikom o jednostavnoj nabavi (dalje u tekstu: Pravilnik) uređuju se postupci nabave roba i usluga procijenjene vrijednosti manje od 50.000,00 EUR bez PDV-a i nabave radova procijenjene vrijednosti manje od 100.000,00 EUR bez PDV-a (dalje u tekstu: jednostavna nabava).

(2) Prilikom provođenja postupaka jednostavne nabave GDCK Dugo Selo će poštivati temeljna načela utvrđena odredbama ZJN 2016 te i druge važeće zakonske i podzakonske akte, kao i interne akte GDCK Dugo Selo.

(3) Postupci nabave na koje se primjenjuje ovaj Pravilnik temelje se na sljedećim načelima javne nabave: načelo slobode kretanja robe, načelo slobode poslovnog nastana, načelo slobode pružanja usluga te načela koja iz toga proizlaze, kao što su načelo tržišnog natjecanja,
načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti, načelo transparentnosti te ekonomično i svrhovito trošenje javnih sredstava.

(4) Svi iznosi u ovom Pravilniku izraženi su bez PDV-a.

(5) Imenice i druge sklonjive riječi koje se u Pravilniku koriste u muškom rodu, spolno su neutralne i odnose se i na muške i ženske osobe.

SUKOB INTERESA

Članak 2.
(1) O sukobu interesa na odgovarajući način se primjenjuju odredbe ZJN 2016.

(2) GDCK Dugo Selo će sukladno odredbama članaka 75. – 83. ZJN 2016 poduzimati prikladne mjere da učinkovito spriječi, prepozna i ukloni sukobe interesa u vezi s postupcima jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

(3) Sukob interesa između GDCK Dugo Selo i gospodarskog subjekta obuhvaća situacije kada predstavnici GDCK Dugo Selo koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:
1. ako predstavnik GDCK Dugo Selo istodobno obavlja upravljačke poslove u gospodarskom subjektu, ili
2. ako je predstavnik GDCK Dugo Selo vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.

(4) Predstavnikom GDCK Dugo Selo smatra se:
1. čelnik,
2. član upravnog, upravljačkog i nadzornog tijela GDCK Dugo Selo,
3. član stručnog povjerenstva za jednostavnu nabavu,
4. druga osoba koja je uključena u provedbu ili koja može utjecati na odlučivanje u postupku jednostavne nabave
5. osobe iz točaka 1., 2. i 3. ovoga stavka kod pružatelja usluga nabave koji djeluju u ime GDCK Dugo Selo.

(5) Gospodarskim subjektom smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja.

(6) Odredba iz stavka 3. ovoga članka primjenjuje se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike (dalje u tekstu: povezane osobe) predstavnika GDCK Dugo Selo iz stavka 4. ovoga članka.

(7) Prijenos udjela u vlasništvu na drugu osobu ili posebno tijelo (povjerenika) sukladno posebnim propisima o sprječavanju sukoba interesa ne utječe na sukob interesa u smislu ovoga članka.

(8) Iznimno od odredbi ovoga članka, sukob interesa ne postoji ako predstavnik GDCK Dugo Selo iz stavka 4. točaka 1. i 2. ovoga članka ili s njim povezana osoba iz stavka 6. ovoga članka obavlja upravljačke poslove u gospodarskom subjektu po položaju, odnosno kao njegov službeni predstavnik, a ne kao privatna osoba.

(9) Osobe iz stavka 4. ovoga članka dužne su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.

(10) GDCK Dugo Selo je obvezan na temelju izjava svojih predstavnika:
1. na svojim internetskim stranicama objaviti popis gospodarskih subjekata s kojima je predstavnik GDCK Dugo Selo iz stavka 4. točaka 1. i 2. ovoga članka ili s njim povezana osoba iz stavka 6. ovoga članka u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i
2. u pozivu na dostavu ponuda za pojedini postupak jednostavne nabave navesti popis gospodarskih subjekata s kojima je predstavnik GDCK Dugo Selo iz stavka 4. ovoga članka u sukobu interesa ili navesti da takvi subjekti ne postoje.

(11) Predstavnik GDCK Dugo Selo iz stavka 4. točaka 2. do 5. ovoga članka obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka jednostavne nabave te o tome obavijestiti čelnika GDCK Dugo Selo.

(12) U situaciji iz stavka 11. ovoga članka čelnik GDCK Dugo Selo osigurava da predstavnik GDCK Dugo Selo prestane sa svim aktivnostima u postupku jednostavne nabave, određuje drugu osobu predstavnikom GDCK Dugo Selo koja preuzima aktivnosti izuzetog predstavnika u postupku jednostavne nabave te osigurava da prethodno sudjelovanje izuzetog predstavnika ne ugrožava daljnji tijek istog postupka.

(13) U slučaju sukoba interesa predstavnika GDCK Dugo Selo iz stavka 4. točke 1. ovoga članka, kao i u slučaju sukoba interesa predstavnika GDCK Dugo Selo iz stavka 4. točaka 2. do 5. ovoga članka čije izuzimanje iz provedbe postupka jednostavne nabave nije moguće ili se izuzimanjem iz stavka 11. ovoga članka ne može odgovarajuće otkloniti sukob interesa, GDCK Dugo Selo će odbiti ponudu gospodarskog subjekta s kojim je u sukobu interesa, a ukoliko nakon odbijanja takve ponude ne preostane niti jedna valjana ponuda, poništit će se postupak jednostavne nabave.

(14) Ugovor o nabavi sklopljen protivno odredbama ovoga članka je ništetan.

POSTUPCI JEDNOSTAVNE NABAVE

Članak 3.
(1) Robe i usluge te radovi procijenjene vrijednosti jednake ili manje od 15.000,00 EUR bez PDV-a GDCK Dugo Selo može nabaviti od jednog (1) gospodarskog subjekta po vlastitom izboru, sklapanjem ugovora o nabavi i/ili izdavanjem narudžbenice ili bez sklapanja ugovora i/ili izdavanja narudžbenice.

(2) Postupak jednostavne nabave roba i usluga procijenjene vrijednosti veće od 15.000,00 EUR bez PDV-a, a procijenjene vrijednosti jednake ili manje od 25.000,00 EUR bez PDV-a, GDCK Dugo Selo je obvezan provesti putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH). 

(3) Postupak jednostavne nabave radova procijenjene vrijednosti veće od 15.000,00 EUR bez PDV-a, a procijenjene vrijednosti jednake ili manje od 45.000,00 EUR bez PDV-a, GDCK Dugo Selo je obvezan provesti putem modula jednostavne nabave u EOJN RH.

(4) Za nabavu roba i usluga čija je procijenjena vrijednost veća od 25.000,00 EUR bez PDV-a te za nabavu radova čija je procijenjena vrijednost veća od 45.000,00 EUR bez PDV-a, GDCK Dugo Selo je obvezan provesti postupak jednostavne nabave putem javne objave u modulu jednostavne nabave EOJN RH.

(5) Iznimno od stavka 4. ovog članka, GDCK Dugo Selo nije obvezan provesti postupak jednostavne nabave putem javne objave u modulu jednostavne nabave, već ga provodi sukladno stavku 2. i 3. ovoga članka, u sljedećim slučajevima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje GDCK Dugo Selo nije mogao predvidjeti niti na njih utjecati.

(6) Razlozi za primjenu iznimke iz stavka 5. ovoga članka navode se i obrazlažu u objavi u modulu jednostavne nabave EOJN RH.

TEHNIKE I INSTRUMENTI ZA ELEKTRONIČKU I ZBIRNU NABAVU

Članak 4. 
(1) GDCK Dugo Selo u postupku jednostavne nabave može koristiti okvirni sporazum i/ili elektronički katalog kao jednu od tehnika i instrumenata za elektroničku i zbirnu nabavu.

(2) Ukoliko se koristi funkcionalnost okvirnog sporazuma i/ili elektroničkog kataloga na odgovarajući način se primjenjuju odredbe iz članka 147. do članka 153. i iz članka 181. do članka 184. ZJN 2016.

(3) Ukoliko koristi navedene tehnike i instrumente za elektroničku i zbirnu nabavu, GDCK Dugo Selo je dužan tu opciju označiti u EOJN RH prilikom pokretanja postupka.

TIJEK POSTUPKA

Članak 5.
(1) Postupak jednostavne nabave iz članka 3. stavka 2. do 5. Pravilnika provode članovi stručnog povjerenstva GDCK Dugo Selo koje imenuje ravnatelj/ravnateljica za pojedini postupak.

Članak 6.
(1) U postupku jednostavne nabave iz članka 3. stavka 1. Pravilnika, GDCK Dugo Selo s gospodarskim subjektom u pravilu komunicira elektroničkim sredstvima komunikacije.

Članak 7.
(1) Postupak jednostavne nabave iz članka 3. stavka 2. i 3. ovog Pravilnika počinje slanjem poziva na dostavu ponuda i/ili dokumentacije o nabavi koji se upućuje jednom ili više gospodarskih subjekata (ponuditelja) putem modula jednostavne nabave u EOJN RH.

(2) Rok za dostavu ponude ne smije biti kraći od pet (5) dana od dana slanja poziva na dostavu ponuda i/ili dokumentacije o nabavi.

(3) Iznimno od stavka 2. ovog članka, u opravdanim slučajevima (ovisno o žurnosti postupka i složenosti izrade ponude) GDCK Dugo Selo može odrediti i kraći rok za dostavu ponuda, ali ne kraći od tri (3) dana od slanja poziva na dostavu ponuda i/ili dokumentacije o nabavi.

(4) Poziv na dostavu ponuda i/ili dokumentacija o nabavi mora sadržavati sve podatke koji su gospodarskim subjektima potrebni za izradu ponude.

(5) Zainteresirani gospodarski subjekti mogu zahtijevati objašnjenje i/ili izmjenu poziva na dostavu ponuda i/ili dokumentacije o nabavi najkasnije do isteka posljednjeg dana prije dana u kojem istječe rok za dostavu ponuda, a GDCK Dugo Selo će objašnjenje i/ili izmjenu poziva na dostavu ponuda i/ili dokumentacije o nabavi kao odgovor na pravodobne upite dostaviti svim gospodarskim subjektima na isti način na koji je dostavio poziv na dostavu ponuda i/ili dokumentaciju o nabavi. Svi upiti, pitanja ili zahtjevi za objašnjenjem i/ili izmjenom poziva na dostavu ponuda i/ili dokumentacije o nabavi, gospodarski subjekti podnose isključivo putem sustava EOJN RH.

(6) Do isteka roka za dostavu ponuda, GDCK Dugo Selo može izmijeniti poziv na dostavu ponuda i/ili dokumentaciju o nabavi ili pozvati dodatne gospodarske subjekte da dostave ponude. Prilikom objave ispravka, odnosno ponovnog slanja poziva gospodarskim subjektima, GDCK Dugo Selo može odrediti novi, prikladan rok za dostavu ponuda.

Članak 8.
(1) Postupak jednostavne nabave iz članka 3. stavka 4. ovog Pravilnika počinje javnom objavom poziva na dostavu ponuda i/ili dokumentacije o nabavi u modulu jednostavne nabave EOJN RH. 

(2) Rok za dostavu ponude ne smije biti kraći od pet (5) dana od dana slanja poziva na dostavu ponuda i/ili dokumentacije o nabavi.

(3) Iznimno od stavka 2. ovog članka, u opravdanim slučajevima (ovisno o žurnosti postupka i složenosti izrade ponude) GDCK Dugo Selo može odrediti i kraći rok za dostavu ponuda, ali ne kraći od tri (3) dana od objave poziva na dostavu ponuda i/ili dokumentacije o nabavi.

(4) Poziv na dostavu ponuda i/ili dokumentacija o nabavi mora sadržavati sve podatke koji su gospodarskim subjektima potrebni za izradu ponude.

(5) Zainteresirani gospodarski subjekti mogu zahtijevati objašnjenje i/ili izmjenu poziva na dostavu ponuda i/ili dokumentacije o nabavi najkasnije do isteka posljednjeg dana prije dana u kojem istječe rok za dostavu ponuda, a GDCK Dugo Selo će objašnjenje i/ili izmjenu poziva na dostavu ponuda i/ili dokumentacije o nabavi kao odgovor na pravodobne upite dostaviti svim gospodarskim subjektima na isti način na koji je dostavio poziv na dostavu ponuda i/ili dokumentaciju o nabavi. Svi upiti, pitanja ili zahtjevi za objašnjenjem i/ili izmjenom poziva na dostavu ponuda i/ili dokumentacije o nabavi, gospodarski subjekti podnose isključivo putem sustava EOJN RH.

(6) Do isteka roka za dostavu ponuda, GDCK Dugo Selo može izmijeniti poziv na dostavu ponuda i/ili dokumentaciju o nabavi ili pozvati dodatne gospodarske subjekte da dostave ponude. Prilikom objave ispravka, odnosno ponovnog slanja poziva gospodarskim subjektima, GDCK Dugo Selo može odrediti novi, prikladan rok za dostavu ponuda.

Članak 9.
(1) Ponuda je izjava volje gospodarskog subjekta da isporuči robu, pruži usluge ili izvede radove sukladno uvjetima i zahtjevima navedenima u pozivu na dostavu ponuda i/ili dokumentaciji o nabavi. Ponuda mora biti izrađena prema uvjetima iz poziva na dostavu ponuda i/ili dokumentacije o nabavi.

(2) Ponude se podnose isključivo elektronički, putem sustava EOJN RH. GDCK Dugo Selo nema mogućnost uvesti, prihvatiti niti odabrati ponudu koja je pristigla izvan modula jednostavne nabave u EOJN RH.

(3) Gospodarski subjekt (ponuditelj) može do isteka roka za dostavu ponuda dostaviti izmjenu i/ili dopunu ponude. Izmjena i/ili dopuna ponude dostavlja se na isti način kao i osnovna ponuda s obveznom naznakom da se radi o izmjeni i/ili dopuni ponude.

(4) Ponuda mora biti zaprimljena do isteka roka za dostavu ponuda, a ponuda koja je zaprimljena nakon isteka roka se odbija kao nepravodobna.

(5) Sustav EOJN RH automatski otvara ponude po isteku roka za njihovu dostavu, bez potrebe za intervencijom GDCK Dugo Selo i pritom generira zapisnik o otvaranju ponuda. U slučajevima kada GDCK Dugo Selo zahtijeva dostavu dijelova ponude fizičkim putem (npr. jamstva ili uzorci), sustav otvara samo elektroničke dijelove ponuda, dok GDCK Dugo Selo evidentira pristigle fizičke dijelove u zapisniku generiranom u sustavu EOJN RH.

(6) Nakon otvaranja ponuda, stručno povjerenstvo pregledava i ocjenjuje zaprimljene ponude sukladno uvjetima i zahtjevima iz poziva na dostavu ponuda i/ili dokumentacije o nabavi.

(7) Gospodarski subjekt (ponuditelj) tijekom postupka pregleda i ocjene ponuda može biti pozvan da u primjerenom roku pojasni i/ili upotpuni svoju ponudu. Tijekom pregleda i ocjene ponuda, GDCK Dugo Selo će s gospodarskim subjektima (ponuditeljima) koji su podnijeli ponudu komunicirati putem EOJN RH.

KRITERIJI ZA KVALITATIVNI ODABIR GOSPODARSKOG SUBJEKTA, JAMSTVA

Članak 10.
(1) GDCK Dugo Selo u pozivu na dostavu ponuda i/ili dokumentaciji o nabavi može propisati jedan ili više kriterija za kvalitativni odabir gospodarskog subjekta, koji se mogu odnositi na osnove za isključenje, sposobnost za obavljanje profesionalne djelatnosti, ekonomsku i financijsku sposobnost te tehničku i stručnu sposobnost u smislu članka 251. – 259. ZJN 2016 te norme osiguranja kvalitete i/ili norme upravljanja okolišem i uvjete za izvršenje ugovora prema posebnim propisima. 

(2) GDCK Dugo Selo može koristiti obrazac ESPD kao sredstvo dokazivanja ili preliminarnog dokazivanja kriterija za kvalitativni odabir gospodarskog subjekta. 

(3) GDCK Dugo Selo može koristiti i druge dokumente i dokaze kojima gospodarski subjekt (ponuditelj) dokazuje uvjete iz stavka 1. ovog članka, a u tom slučaju mogu biti dostavljeni u neovjerenoj preslici. Neovjerenu presliku predstavlja i neovjereni ispis elektroničkih isprava i potvrda.

(4) GDCK Dugo Selo može u bilo kojem trenutku tijekom postupka nabave, ako je to potrebno za pravilno provođenje postupka, provjeriti informacije navedene u obrascu ESPD kod nadležnog tijela za vođenje službene evidencije o tim podacima (npr. kaznena evidencija) sukladno posebnom propisu i zatražiti izdavanje potvrde o tome, uvidom u popratne dokumente ili dokaze koje već posjeduje, ili izravnim pristupom elektroničkim sredstvima komunikacije besplatnoj nacionalnoj bazi podataka.

(5) U pozivu na dostavu ponuda i/ili dokumentaciji o nabavi gospodarskim subjektima se može propisati obveza dostave jamstva za ozbiljnost ponude, jamstva za uredno ispunjenje ugovora, jamstva za otklanjanje nedostataka u jamstvenom roku, jamstva o osiguranju za pokriće odgovornosti i/ili drugoga odgovarajućeg jamstva koje GDCK Dugo Selo zatraži, a neovisno o sredstvu jamstva koje je GDCK Dugo Selo odredio, gospodarski subjekt može dati novčani polog u traženom iznosu.

KRITERIJ ZA ODABIR PONUDE

Članak 11.
(1) Kriterij za odabir ponude je najniža cijena ili ekonomski najpovoljnija ponuda.

(2) Ukoliko je kriterij odabira ekonomski najpovoljnija ponuda, osim cijene ili troška u obzir se može uzeti i kvaliteta, kvalifikacije stručnjaka, tehničke prednosti, estetske, funkcionalne i ekološke osobine, operativni troškovi, organizacija, ekonomičnost, uvjeti izvršenja i drugi objektivni elementi.

(3) Kriteriji za odabir ponude ne smiju biti diskriminirajući te moraju biti povezani s predmetom nabave.

ZAVRŠETAK POSTUPKA

Članak 12.
(1) U postupcima jednostavne nabave iz članka 3. stavka 2. do 4. ovog Pravilnika, GDCK Dugo Selo nakon završetka pregleda i ocjene ponuda donosi odluku o odabiru ponude, a ukoliko postoje razlozi za poništenje postupka jednostavne nabave donosi odluku o poništenju postupka.

(2) Ako su dvije ili više valjanih ponuda jednako rangirane prema kriteriju za odabir ponude (najniža cijena ili ekonomski najpovoljnija ponuda), GDCK Dugo Selo će odabrati ponudu koja je zaprimljena ranije.

(3) Odluka iz stavka 1. ovog članka se generira putem sustava EOJN RH te se dostavlja gospodarskim subjektima (ponuditeljima) istovremeno posredstvom EOJN RH.

(4) GDCK Dugo Selo je dužan generirati putem sustava EOJN RH zapisnik o pregledu i ocjeni ponuda te ga dostaviti gospodarskim subjektima (ponuditeljima) uz odluku o odabiru. U slučaju da postupak poništava bez provođenja pregleda i ocjene ponuda, gospodarskim subjektima (ponuditeljima) se dostavlja samo odluka o poništenju, bez pripadnog zapisnika.

(5) Gospodarski subjekt (ponuditelj) koji je u postupku podnio ponudu može putem EOJN RH tražiti uvid u ponude i druge dijelove dokumentacije (primjerice komunikaciju s gospodarskim subjektima (ponuditeljima) tijekom pregleda i ocjene ponuda). GDCK Dugo Selo odobrava zahtjev za uvidom putem EOJN RH. Međutim, GDCK Dugo Selo iznimno može i odbiti takav zahtjev, ako je uvid ograničen zbog zaštite tajnosti podataka ili zahtjeva kibernetičke sigurnosti. U slučaju da je postupak bio podijeljen u grupe, gospodarskom subjektu (ponuditelju) je dopušteno tražiti uvid samo u ponude i dokumentaciju vezanu za grupe za koje je podnio ponudu.

(6) Na zahtjev gospodarskog subjekta (ponuditelja) koji je zaprimljen najkasnije dan prije isteka roka za prigovor, GDCK Dugo Selo obvezan je najkasnije idući radni dan do 16:00 sati omogućiti uvid u ponude i druge dijelove dokumentacije.

PRAVNA ZAŠTITA - PRIGOVOR

Članak 13.
(1) Prigovor na poziv na dostavu ponuda i/lli dokumentaciju o nabavi mogu podnijeti samo gospodarski subjekti koji su zainteresirani za sudjelovanje, odnosno imaju pravni interes u postupcima jednostavne nabave procijenjene vrijednosti nabave veće od 15.000,00 EUR bez PDV-a.

(2) Prigovor na odluku o odabiru ili poništenju mogu podnijeti samo gospodarski subjekti koji su sudjelovali kao ponuditelji u postupcima jednostavne nabave procijenjene vrijednosti nabave veće od 15.000,00 EUR bez PDV-a.

(3) Prigovor podnosi osoba ovlaštena za zastupanje gospodarskog subjekta (ponuditelja), a dostavlja ga u pisanom obliku isključivo posredstvom EOJN RH. Ukoliko prigovor nije moguće dostaviti posredstvom EOJN RH, GDCK Dugo Selo će prilikom pokretanja postupka u pozivu na dostavu ponuda i/ili dokumentaciji o nabavi navesti alternativni način njegova podnošenja.

(4) Prigovor na poziv na dostavu ponuda i/ili dokumentaciju o nabavi se izjavljuje u roku dva (2) dana od dana primitka ili objave poziva na dostavu ponuda i/ili dokumentacije o nabavi.

(5) Prigovor na odluku o odabiru ili poništenju se izjavljuje u roku tri (3) dana od dana primitka ili objave odluke o odabiru ili poništenju.

(6) Podnošenje prigovora odgađa sklapanje okvirnog sporazuma i/ili ugovora i/ili izdavanje narudžbenice do donošenja odluke o prigovoru.

(7) Iznimno od stavka 6. ovog članka, u opravdanim slučajevima (kao što je slučaj žurnosti) prigovor nema odgodni učinak.

(8) Prigovor mora sadržavati najmanje:
1. podatke o podnositelju prigovora,
2. oznaku postupka jednostavne nabave (evidencijski broj nabave ili broj objave u EOJN RH),
3. kratko obrazloženje činjenica i navoda na kojima se prigovor temelji.

(9) Ako prigovor sadržava kakav nedostatak koji onemogućuje postupanje po prigovoru, odnosno ako je nerazumljiv i/ili nepotpun, GDCK Dugo Selo će putem EOJN RH pozvati podnositelja prigovora da u roku tri (3) dana otkloni nedostatak, uz upozorenje na pravne posljedice ako to u određenom roku ne učini.

(10) U postupku odlučivanja o prigovoru GDCK Dugo Selo može:
1. obustaviti postupak po izjavljenom prigovoru,
2. odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti,
3. odbiti prigovor kao neosnovan,
4. usvojiti prigovor i izmijeniti poziv na dostavu ponuda i/ili dokumentaciju o nabavi u dijelu na koji se prigovor odnosio,
5. usvojiti prigovor te poništiti odluku, nakon čega će se provesti ponovni postupak pregleda i ocjene ponuda i donijeti nova odluka o odabiru ili poništenju.

(11) O prigovoru odlučuje čelnik tijela u roku osam (8) dana od zaprimanja urednog prigovora ili kompletiranja spisa predmeta.

(12) GDCK Dugo Selo odgovor na prigovor dostavlja isključivo putem EOJN RH gospodarskom subjektu (ponuditelju) koji je podnio prigovor. 

(13) Neovisno o tome je li prigovor podnesen putem EOJN RH ili na drugi način koji je određen u pozivu na dostavu ponuda i/ili dokumentaciji o nabavi, GDCK Dugo Selo je dužan u EOJN RH evidentirati je li u konkretnom postupku podnesen prigovor te informaciju je li isti prigovor riješen.

(14) Gospodarskom subjektu (ponuditelju) kao podnositelju prigovora ne pripada pravo na naknadu troškova u povodu izjavljenog prigovora.

(15) Žalba protiv odluke o prigovoru se izjavljuje sukladno odredbama važećeg Zakona o općem upravnom postupku.

SKLAPANJE UGOVORA

Članak 14.
(1) Nakon dostave odluke o odabiru ponude, GDCK Dugo Selo s odabranim gospodarskim subjektom (ponuditeljem) sklapa okvirni sporazum i/ili ugovor o nabavi i/ili izdaje narudžbenicu.

(2) Okvirni sporazum i/ili ugovor o nabavi se sklapa i/ili narudžbenica se izdaje sukladno uvjetima iz poziva na dostavu ponuda i/ili dokumentacije o nabavi i odabrane ponude. 

(3) GDCK Dugo Selo može nakon donošenja odluke o odabiru ponovno rangirati ponude, ne uzimajući u obzir ponudu prvotno odabranog gospodarskog subjekta (ponuditelja) te na temelju kriterija za odabir ponude donijeti novu odluku o odabiru ili, ako postoje razlozi, poništiti postupak jednostavne nabave, ako prvotno odabrani gospodarski subjekt (ponuditelj) ne potpiše okvirni sporazum i/ili ugovor o nabavi ili ne dostavi potrebna jamstva, ukoliko su zatražena.

(4) U slučaju opravdane potrebe za dodatnom isporukom predmeta nabave u odnosu na već sklopljeni okvirni sporazum ili ugovor o nabavi ili izdanu narudžbenicu temeljem provedenog postupka jednostavne nabave iz članka 3. stavka 2. do 4. ovog Pravilnika, vrijednost okvirnog sporazuma ili ugovora ili narudžbenice može se uvećati za najviše 30% prvotne vrijednosti bez PDV-a, pod uvjetom da je ukupna vrijednost okvirnog sporazuma ili ugovora ili narudžbenica manja od praga za primjenu postupka javne nabave sukladno odredbama ZJN 2016.

ZAVRŠNE ODREDBE

Članak 15.
(1) Ovaj pravilnik stupa na snagu 1. rujna 2026. godine.

(2) GDCK Dugo Selo je obvezan ovaj Pravilnik, kao i njegove izmjene i dopune, objaviti na svojim internetskim stranicama te učiniti dostupnim u EOJN RH.

(3) Stupanjem na snagu ovog Pravilnika prestaje važiti Pravilnik o provedbi postupaka jednostavne nabave od 27. prosinca 2022. godine.


U Dugom Selu, 31. kolovoza 2026. godine

